《答颜延年诗》
南北朝·王僧达

长卿冠华阳，仲连擅海阴。圭璋既文府，精理亦道心。

君子耸高驾，尘轨实为林。崇情符远迹，清气溢素襟。

结游略年义，笃顾弃浮沉。寒荣共偃曝，春酝时献斟。

聿来岁序暄，轻云出东岑。麦垄多秀色，杨园流好音。

欢此乘日暇，忽忘逝景侵。幽衷何用慰，翰墨久谣吟。

栖凤难为条，淑贶非所临。诵以永周旋，匣以代兼金。

作者简介：（423—458）南朝宋琅邪临沂人。王弘子。临川王刘义庆婿。早慧，宋文帝以为太子舍人。性好游猎，历宣城，吴郡太守。孝武帝大明中，以归顺功，封宁陵县五等侯，累迁中书令。自负才地，以不得宰相为恨。曾辱宠臣颜师伯及路太后侄孙。帝遂因高阇谋乱事陷之，下狱赐死。